b"\n_START_ARTICLE_\nJu\xc5\xbeni Orkneyjski otoki\n_START_PARAGRAPH_\nJu\xc5\xbeni Orkneyjski otoki (angle\xc5\xa1ko South Orkney Islands) so skupina podantarkti\xc4\x8dnih otokov, ki le\xc5\xbei v Ju\xc5\xbenem oceanu na polo\xc5\xbeaju med 60\xc2\xb050' in 60\xc2\xb083' ju\xc5\xbene zemljepisne \xc5\xa1irine ter 44\xc2\xb025' in 46\xc2\xb025' zahodne zemljepisne dol\xc5\xbeine.\n_START_SECTION_\nPovr\xc5\xa1je\n_START_PARAGRAPH_\nOto\xc4\x8dje sestavlja \xc4\x8detverica glavnih otokov. Otok kronanja (Coronation Island) je najve\xc4\x8dji, njegov najvi\xc5\xa1ji vrh, Mount Nivea, pa se dviga 1266 metrov nad morsko gladino. Otok Laurie (Laurie Island) je najvzhodnej\xc5\xa1i v skupini. Drugi, manj\xc5\xa1i otoki so \xc5\xa1e Powellov otok (Powell Island), otok Signy (Signy Island) ter nekaj zelo majhnih, imenovanih Sedelni otoki (Saddle Islands). Skupna povr\xc5\xa1ina oto\xc4\x8dja je pribli\xc5\xbeno 620\xc2\xa0km\xc2\xb2. Ve\xc4\x8dino povr\xc5\xa1ja pokriva led.\n_START_SECTION_\nPodnebje\n_START_PARAGRAPH_\nPodnebje na oto\xc4\x8dju je v splo\xc5\xa1nem hladno, vla\xc5\xbeno in vetrovno. Povpre\xc4\x8dna poletna temperatura je pribli\xc5\xbeno 0 \xc2\xb0C, zimska (julija) pa -10. V izjemnih pogojih temperatura dose\xc5\xbee 12\xc2\xa0\xc2\xb0C oziroma se spusti tudi do -44.\n_START_SECTION_\nZgodovina\n_START_PARAGRAPH_\nJu\xc5\xbene Orkneyjske otoke sta leta 1821 odkrila dva kitolovca: Ameri\xc4\x8dan Nathaniel Brown Palmer in Britanec George Powell. Ker je bil tega leta kronan britanski kralj Jurij IV., je Powell najve\xc4\x8dji otok imenoval Otok kronanja. Oto\xc4\x8dje je imenoval Powellova skupina (Powell's group)._NEWLINE_Leta 1823 je oto\xc4\x8dje obiskal James Weddell, mu dal sedanje ime in preimenoval tudi nekaj otokov._NEWLINE_Kasneje so otoke pogosto obiskovali lovci na tjulnje in kite, vendar natan\xc4\x8dnej\xc5\xa1ega raziskovanja niso izvedli vse do leta 1903, ko je na otoku Laurie prezimovala odprava pod vodstvom Williama Speirsa Brucea na ladji Scotia. Oto\xc4\x8dje so premerili, razveljavili nekaj Wedellovih preimenovanj in vzpostavili meteorolo\xc5\xa1ko postajo, ki so jo po odhodu leta 1904 predali Argentincem. Ta postaja, ki so jo leta 1951 preimenovali v Orcadas, \xc5\xa1e vedno deluje in je s tem najstarej\xc5\xa1a raziskovalna postaja s stalno posadko na Antarktiki._NEWLINE_Leta 1908 je oto\xc4\x8dje postalo del odvisnosti Falklandskih otokov. Na otoku Signy je leta 1947 Britanski antarkti\xc4\x8dni urad odprl biolo\xc5\xa1ko raziskovalno postajo._NEWLINE_Tako Zdru\xc5\xbeeno kraljestvo kot Argentina zahtevata oto\xc4\x8dje v svojo last, vendar zaradi lege ju\xc5\xbeneje od 60-stopinjskega vzporednika spada pod Pogodbo o Antarktiki, ki ote\xc5\xbeuje uveljavljanje ozemeljskih zahtev. Argentina ga ozna\xc4\x8duje kot Oto\xc4\x8dje Orcadas."